text:
Wednesday, April 30, 2014
Føroyamálsdeildin heiðrar Janus Djurhuus
Yrkingar Janusar 1914-2014
Hósdagin 1. mai kl. 12.00 heiðrar Føroyamálsdeildin minnið um Janus.
Føroyamálsdeildin minnist Janus. Í vár eru hundrað ár síðan fyrsta føroyska yrkingasavn í nýtíðarmerking kom út, Yrkingar eftir Janus Djurhuus.
Hósdagin 1. mai kl. 12.00 heiðrar Føroyamálsdeildin minnið um Janus. Tá fara vit at lesa upp yrkingar og leggja blomstur á grøv hansara á Nýggja kirkjugarði til minnis um hendingina fyri einari øld síðani, tá ið fyrsta bók hansara sá dagsins ljós. Øll eru hjartaliga vælkomin við.
Yrkingar var fyrsta bók, sum Hitt føroyska studentafelagið gav út. Inngangsyrkingin, "Ver sterk mín sál", slær tann stríða, mótrisna tónan, sum gongur gjøgnum hesa bókina, ið ger markaskjal í føroyskum skaldskapi. Føroysk ungmannafeløg við Sólarmagni á odda stuðlaðu útgávuni. Yrkingarnar hava havt ovurstóran týdning. Tær bera dám av nýromantiskari einstaklingastevnu, av evropiskum skaldskapi eins væl og føroyskari og norrønari siðvenju.
Posted by Listin at 7:47 AM
Tuesday, April 29, 2014
Jan Andersson 60
Í dag fyllir hesin trýss ár. Hann er ikki listamaður, men er allíkavæl ein av týdningarmestu persónunum innan føroyska samtíðarlist. Tað er Jan Andersson, litografur, sum á myndini stillar upp sum model til nýggjastu altartalvumyndina hjá Torbirni Olsen (hetta er ein brotmynd av altartalvuni). Jan Andersson varð útlærdur litografur hjá I.C.Sørensen og stovnaði upprunaliga Grafiska Verkstaðin í Hjørring, tá I.C.Sørensen flutti til Århus. Sum menniskja er Jan Andersson sannur sangvinikari, hann er skemtiligur og lívsglaður maður, honum dámar alt tað góða í lívinum, tónleikin ikki minst og hansara góða lag smittar umhvørvið við góðari orku. Hann er ómetaliga dugnaligur og væl dámdur litografur, og tessvegna verður hann í heilum biðin um at halda skeið uttanlands. Vit eru í grundini heppin, at hann valdi at búseta seg her í Føroyum, tí hetta hevur ført við sær ein streym av dugnaligum listafólkum higar og tað hevur aftur havt mong positiv ringárin við sær. Síðan Grafiski Verkstaður Føroya, sum í dag eitur Steinprent, varð stovnaður fyri fimtan árum síðani, hevur føroysk list upplivað stóra framgongd. Fyri mong føroysk listafólk hava Jan Andersson og Fríða Matras Brekku havt alstóran týdning, á verkstaðnum hjá teimum eru nøkur av týdningarmestu høvuðsverkunum innan føroyska myndlist gjørd, men verkstaðurin hevur av sonnum eisini týdning í einum nógv størri perspektivi. Hetta kemst av einum ósvitaligum ansi fyri góðsku og einari brennandi dedikatión, sum er heilt einastandandi og sum ber av øllum. Hansara optismisma skapar møguleikar har sum onnur mest síggja forðingar. Hann er víðagitin fyri sín tøkniliga kunnleika og vitan um steinprentstøknið, sum ger hann føran fyri at gera hugskotini hjá listafólkunum til veruleika. Tá hann samstundis er sjáldsama hjartagóður, sosialur, arbeiðssamur og ómetaliga opin persónur, ja so gerast úrslitini oftast ómetaliga góð. Hesum vita listafólkini av og tí er bíðirøðin at kalla endaleys av listafólkum úr norðurlondum og aðrastaðni við, sum vilja sleppa at arbeiða í Steinprenti.
Í einum bóklingi, sum fyri tíggju árum síðani varð framleiddur í sambandi við framsýningina Tryk á Norðurbryggjuni, skrivaði listamaðurin Bjørn Nørgaard um Steinprent: "Et værksted har en ånd, en sjæl, eller rettere en besjæling af de ting, der udføres i værkstedet. Først de personer, der er værkstedet: Jan og Fríða og den modtagelse, man får som kunstner og gæst. Man starter som fremmed og langsomt lukkes man ind i samarbejdets fintmaskede net af muligheder, ideer, tanker, samtaler og dette og hint. Der kommer besøgende, få kender man, andre møder man første gang, så næste gang og næste gang. Værkstedet bliver et samlingspunkt, hvor mennesker mødes; det er ikke blot en praktisk foranstaltning, hvor vi hurtigt og billigt skal fremstille så megen kunst som muligt...". - Tað er so øgiliga nógv annað, sum eg kundi funnið uppá at skriva um tann risastóra munin, sum Jan Andersson ger fyri okkara samfelag, men eg haldi, at lýsingin hjá Nørgaard er stuttlig at taka fram sum eitt dømi um hvussu Jan alla tíðina er í fullsving, tí í skrivandi stund verða fyrireikingar gjørdar í sambandi við eina nýggja framsýning hjá Steinprenti á Norðurbryggjuni, sum letur upp 8.mai og samstundis fyrireika tey eitt nýtt stórt grafiskt verk hjá Bjørn Nørgaard, sum eftir øllum at døma setur øðrvísi krøv til steinprentaran á Skálatrøð. Um hann fer at lúka hesi óvanligu krøvini veit eg ikki, men eg eri vís í, at tað fer at koma okkurt nýtt, okkurt listarliga áhugavert burturúr. Vit ynskja Jan Andersson hjartaliga til lukku við 60 ára føðingardegnum.
(KP)
Posted by Listin at 2:44 PM
Monday, April 28, 2014
Emmaus í 1618 og 2014
Júst heimkomin úr Dublin, býnum við teimum hundrað kirkjunum og túsund pubbunum, siti eg og hugsi um hugtakandi myndina hjá Diego Velazquez, sum hongur á írska tjóðlistasavninum. Hon eitur Emmaus og er eitt tað fyrsta verkið, sum spanski barokkmeistarin Velazquez málaði. Myndin er av eini arbeiðsgentu, sum stákast í køkinum, men sum samstundi sær út til at vera uppsteðgað meðan hon gáar eftir onkrum, sum gongur fyri seg inni í stovuni. Vinstrumegin í myndini sæst ein mynd í myndini, eitt op inn til stovuna og tað er altso her, at tað heilaga gongur fyri seg. Bíblian sigur, at tveir lærusveinar vóru í Emmaus nakað uttan fyri Jerusalem, teir sótu til borðs við einum ókendum manni og vórðu brádliga greiðir yvir, at hetta var teirra meistari, Jesus Kristus, sum var komin aftur frá teimum deyðu. Lýsingin av undrinum í Emmaus er eitt sindur serstøk. Meðan gentan og køkslutirnir eru neyvt málaðir við trídimensionalari rúmd og djúpd, tykist lýsingin av Jesusi skitskukend, fløt, órealistisk og næstan ólikamlig sum roynir málarin at leggja dent á tað yvirnátúrliga, tað óskiljandi undurfulla við hendingini. Í Dublin sóu vit eisini eitt meistaraverk hjá Caravaggio, tað er myndin av tá Jesus verður tikin í Getsemane, sum er ein av bestu myndunum hjá Caravaggio. Italski málarin málaði eisini undrið í Emmaus og hevur sum Velazquez lagt dent á kyrrlutalýsingina av frukt og mati á borðinum. Men figurarnir hjá Caravaggio fylla meira og tykjast meira likamligir.
Í gjár fekk eg myndir av spildurnýggu altartalvuni hjá Torbirni Olsen, sum vit skrivaðu um herfyri. Hon er í Thorum í Jyllandi og avmyndar eisini undrið í Emmaus. Tá vit nú hava hugt eftir hvussu teir gjørdu í barokktíðini er áhugavert at bera nýggju myndirnar saman við teimum gomlu. Sterku, reinu litirnir hjá Torbirni siga okkum beinavegin, at hetta eru modernistiskar myndir. Í staðin fyri at arbeiða við myrkrinum og illusiónini sum Caravaggio og Velazquez og skapa dramatiskt palljós í clair obscur, er ljósið í sjálvum litunum hjá Torbirni Olsen. Hann brúkar grundlitirnar, reytt, blátt og gult, men arbeiðir somuleiðis tilvitað við kirkjulitunum, mótsetninginum millum gult og violett. Torbjørn Olsen hevur eisini ofta eitt slag av einari mynd í myndini. Tað er vindeygað í atelierinum, sum í hesari myndini sæst sum ein lýsandi gulur fýrkantur, sum figurarnir verða settur á. Figurar, borð, hendur, klæði og andlit, alt lýsir í hesi nýggju altartalvuni hjá Torbirni Olsen, sum er tann sætta í røðini av altartalvum, sum vælumtókti málarin hevur málað.
Posted by Listin at 11:55 AM
Sunday, April 27, 2014
Heilsan úr Dublin
Miðaldarbókin The book of Kells er millum stóru upplivingarnar í Dublin, men eisini vóru nøkur áhugaverd verk at síggja í The National Gallery hjá Caravaggio, Velazquez, Vermeer og Picasso. Meir um hetta seinni, nú flúgva vit heim.
Posted by Listin at 9:35 AM
Klippfisk á ferð 2014
Í døgunum 26. apríl til 2. mai 2014 fáa føroyingar enn eina ferð
ein forkunnugan møguleika at vera vitni til føroyska filmslist,
soleiðis, sum hon skal njótast.
Maria Winther Olsen og Rógvi Rasmussen fara enn eina ferð kring alt landið at sýna 8 nýggjar føroyskar filmsframleiðslur.
Ferðaætlanin sær soleiðis út:
26. apríl - Havnar Bio
27. apríl - Royndarhúsið í Nólsoy
28. apríl - Atlantis Bio í Klaksvík
29. apríl - Depilin í Skálavík
30. apríl - Seglloftið á Tvøroyri
1. mei - Miðvágs skúli
2. mei - Løkshøll í Runavík
Fólkið handan filmarnar er eitt
fjølbroytt úrval av bæði væl etableraðum listafólki við drúgvum royndum
innan fakið, eins og blaðungum aspirantum, sum stremba eftir at gera seg
galdandi á stóra løriftinum.
Skráin, ið kvøldini hava at bjóða, sær út sum fylgjandi:
True Love - Heiðrik á Heygum
Eg - Nóllywood '13
Paint - Nóllywood '13
Ljós - Daniel Jensen
Munsch - Jónfinn Stenberg
John - Julia í Kálvalíð
Eina - Andrias Høgenni
Vetrarmorgun - Sakaris Stórá
Allar sýningar byrja kl. 20:00, og atgongumerki fáast fyri 90,-
Sýningarnar í Havnar Bio, Atlantis Bio & Løkshøll verða settar til
sølu á netinum. Atgongumerki hini støðini kunnu keypast ein tíma undan
sýning.
Posted by Listin at 8:23 AM
Saturday, April 26, 2014
Hanni Bjartalíð í Steinprenti
Myndir: Magnus Vincent Andersson.
Posted by Listin at 9:08 AM
Friday, April 25, 2014
Gay Greenland í Norðurlandahúsinum
Gay Greenland er søgan um væleydnaða Gay Pride átakið í Grønlandi. Norðurlendski stovnurin, Napa, í Grønlandi hevur tikið stig til framsýningina, og endamálið er at fortelja, hvussu samkynd uppliva veruleikan í Grønlandi. Framsýningin lat upp hósdagin 24.apríl.
Posted by Listin at 7:52 AM
Thursday, April 24, 2014
Fyrilestur: Páskamyndir hjá Giotto & Co
Mikukvøld 14. mai 2014 kl. 19 á Listasavni Føroya
Italski málarin Giotto (1267-1337) er ein av teimum heilt stóru í listini. Sum tann fyrsti lýsti hann heilagu søguna á ein nýggjan, ítøkiligan og menniskjaligan hátt.
Tað er ikki minst galdandi fyri hansara lýsingar av páskahendingunum.
Tað er ikki minst galdandi fyri hansara lýsingar av páskahendingunum.
Í sambandi við høgtíðina er tað tí sjálvsagt at hyggja at frásøgnini hjá
Giotto um Jesu líðing, deyða og uppreisn.
Eisini ein onnur útgáva av frásøgnini verður brúkt, og tað er tann hjá Pietro Lorenzetti,
sum virkaði um somu tíð sum Giotto.
Giotto um Jesu líðing, deyða og uppreisn.
Eisini ein onnur útgáva av frásøgnini verður brúkt, og tað er tann hjá Pietro Lorenzetti,
sum virkaði um somu tíð sum Giotto.
Posted by Listin at 7:45 AM
Wednesday, April 23, 2014
Kanska er tað bara spæl
Hanni Bjartalíð í Steinprenti
Nú sprettur á fold og spírar og alla staðni spríkir og tysjar gróðurin fram - sóljur opinbera seg gular á grønum og alla staðni har tú hyggur, smoyggja blómur og bløð seg úr greinum á vetrarnaknu trøunum. Eisini í Steinprenti spíra bæði blómur og trø í smáum træobjektum, sum nágreiniliga - at kalla eymliga eru sett saman burtur úr smáum træsprekum. Tað er listamaðurin, Hanni Bjartalíð, sum letur upp framsýning í Steinprenti flaggdagin, 25.apríl klokkan 16-18 og øll eru hjartaliga vælkomin. Eg skrivaði einaferð um Hanna Bjartalíð, at tað ikki er lætt at yvirskoða eitt so villvaksandi verk sum hansara, tí tað hendir so nógv í tí og tað fevnir so víða um tekning, málarí, kollasju, steinprent og træskulptur. Men tá eg nú síggi tey nýggjastu verkini hjá honum, havi eg hug at rætta meg sjálva, tí sjálvt um talan er um eina velduga og støðuga menning, so er ein heilt greiður samanhangur í øllum hansara verki. Áskoðarin kennist aftur við myndaliðirnar í samansetingunum av málaðum og ómálaðum træpettum, her eru grínandi skøltar, nakin trø, spírandi blómubløð og stuttligar tulipanir við spískum bløðum, sum stunda móti himni. Tær vóru einaferð at síggja í negativum skapi í einari kollasju, men bretta sær nú á í trídimensjonalum skapi í Steinprenti.
Framferðarhátturin hjá listamanninum er spælandi og sansaligur, men eingin ivi er um, at talan er um ein royndan listamann, sum veit hvat hann vil og sum eisini handverkliga dugir at fáa tað fram, sum hann ynskir. Sum ein maniskur óruslusavnari setur hann saman træsprek til banalar lutir úr gerandisdegnum ella dreymakendar manifestatiónir av onkrum, sum til tíðir bara granskar form og skap og sum aðrar tíðir tykist tulka tilverunnar grundleggjandi treytir – tó, tað er ikki vist, kanska er tað bara spæl. Listasavn Føroya og Birmingham Museum and Art Gallery eiga verk hjá Hanna Bjartalíð. Framsýningin í Steinprenti varir inntil 31.mai.
Kinna Poulsen
Posted by Listin at 11:50 AM
Labels: Fernisering, KP
Tuesday, April 22, 2014
Apríl og kvirra
Våren ligger öde.
Det sammetsmörka diket
krälar vid min sida
utan spegelbilder.
Det enda som lyser
är gula blommor.
Jag bärs i min skugga
som en fiol
i sin svarta låda.
Det enda jag vill säga
glimmar utom räckhåll
som silvret
hos pantlånaren.
Mynd: Steffan Danielsen
Yrking: Tomas Tranströmer
(KP)
Posted by Listin at 7:25 AM
Monday, April 21, 2014
Tónaskald í listarligum undanvindi talar at...
Sunleif Rasmussen, tónaskald og musikkskúlalærari hevur ongar vónir um, at farið verður undir at byggja ein nýggjan musikkskúla í næstum, hann ivast í, um Tórshavnar Kommuna veruliga hevur ætlanir um at byggja nýggjan musikkskúla. Musikkskúlaskipanin er sum kunnugt ein long successøga, um vit hyggja at tí árini, sum skúlin hevur havt á tónleikastøðið her á landi. Tey, sum ikki brúka musikkundirvísingina í eini tónleikaligari karrieru, gerast jú hollir áhoyrarar og hetta er eisini við til at hækka um støðið á tónleikinum sum heild. Í útvarpinum hjá Kringvarpinum segði Sunleif Rasmussen í gjár, at hann ikki ætlar sær til arbeiðis í Musikkskúlanum undir teim vánaligu umstøðum, sum bæði húsini á Frúutrøð og Yviri við Strond í løtuni eru merkt av við m.a. manglandi plássi og ljóðisolering, sum hevur við sær, at musikkfrálæran verður órógvað av gangi. Og meðan støðan stendur við og versnar tykist Tórshavnar Kommuna ignorera teir mongu borgarar, sum standa á bíðilista at sleppa í musikkskúla, hesin bíðilistin er enn longri enn bíðilistin at sleppa á eitt ellisheim í kommununi. Vónast má, at okkurt verður gjørt við hetta mál í stundini, tí vit hava longu bíða alt ov leingi.
Sunleif Rasmussen fer neyvan at keða seg, um hann ikki undirvísir í Musikkskúlanum eina tíð, hann hevur úr at gera við tónasmíð. Fløgan við tónleiki hjá Sunleif Rasmussen “Motion/Emotion” hevur eisini fingið sera positiv ummæli uttanlands. Ummælarin hjá audaud.com, Daniel Coombs er tildømis hugtikin av tónleikinum, sum hann heldur vera kompleksan og sum skyggir eins og norðlýsi. Stóra bretska tíðarritið Gramophone hevur eisini umrøtt Sunleif Rasmussen og tað hevur Seismograf eisini - tað æt einaferð Dansk Musiktidsskrift í eini grein, sum er eitt estetiskt kjakinnlegg og ummæli í einum. Sunleif Rasmussen heldur serliga tað seinasta vera áhugavert: - "Tað er týðiligt, at ummælarin, ein ungur starvsfelagi ikki er samdur við mínari estetisku støðu anno 2014. Hetta er næstan sum at lesa kjakið í "Neue Zeitung fur musik" millum Shumann/Brahms á einu síðuni og Liszt/Wagner á hinari. Stuttligt at slíkt kjak er ein verandi stødd." heldur Sunleif Rasmussen. (sí greinina í leinkinum niðast á blogginum)
Sunleif Rasmussen er í løtuni í gongd við at skriva sína Symfoni nr 2, sum skal latast forlagnum í mars komandi ár. Symfoniin er umbiðin av Helsinki Filharmonikarunum til 150 ára jubileið hjá Sibelius. Konsertirnar verða 9. og 10. septembur í 2015. Sunleif greiðir frá: "Symfoniin verður fyri stórt orkestur, mannskór og tveir sangsolistar. Ein baryton og ein koloratursopran. Barytonsangarin verður tann víðagitni Bo Boje Skovhus og kendi koloratursopranurin Cyndia Sieden, ið syngur á Metropolitan operuni í New York. Havi verið so heppin, at fáa fríar hendur at velja solistar. Teksturin er úr Vøluspá og Gylfaginning, og eru tekstir um "Lívsins træ" nevnt Yggdrasill. Træið, ið røkkur til himmals og niður í Ásagarð, Jotunheim og Helheim, og fara hesir heimir at lýsa teir 4 satsirnar í symfoniini. Eg eri í holt við fyrsta sats í løtuni. Komi stórt sæð bert at skriva symfoniina í ár. Tó eri eg eisini í gongd við at skriva eitt minni verk fyri blokkfloytu og strúkiorkestur, til Michala Petri og Lappland Chamber Orchestra. - Og nú vit tosa um fløgur hevur Dacapo-records avgjørt at gevar út eina live upptøku av symfoniini á frumframførslunum í Helsinki" leggur Sunleif Rasmussen aftrat. Vit ynskja honum góðan arbeiðshug og eydnu og vóna, at gongd kemur á ein ítøkiligan nýggjan musikkskúlabygning, so at bæði Sunleif og vit øll kunnu njóta gott av teimum mongu positivu ringárinum, sum ein góður musikkskúli hevur fyri landið og høvuðsstaðin.
Posted by Listin at 10:50 AM
Sunday, April 20, 2014
Aftursvar til ummæli av Varðanum
Agnar Artúvertin skrivar:
Takki Vónbjørt Vang fyri ummælið í Sosialinum tann 11. apríl 2014
Vónbjørt Vang hevur ummæli av hesum frálíka Varða í Sosialinum tann 11. apríl, har hon pástendur, at ein ávís grein í Varðanum argar lesaran.
Í tíðindaskrivinum um Varðan stóð soleiðis:
"Eisini hava vit eina aðra grein, ið er fyri teir lesarar, ið duga á at skyna grova ironi."
Hetta varð sagt um greinina, sum Vónbjørt ikki dugdi at síggja tað stuttliga í. Tað er spell, at Vónbjørt argast av gløggum speisemi, og at hon ikki verður nøgd, fyrr enn Varðin bara prentar føroyskar og danskar yrkjarar (helst danskar, sjálvandi, tað sigur seg sjálvt).
Tó eru tveir lutir, sum Vónbjørt hálovar í ummæli sínum. Annar er tann grafiska uppsetingin, sum hon heldur vera so mikið góða, at hon lyftir støðið á Varðanum upp úr moldini (sum er tilfarið) og heilt upp til skýggja. Hetta fegnist eg sum blaðstjóri stórliga um - eg visti ikki, at tað visuella hevði so stóran týdning - og ætli mær at liva upp til frameftir.
Hitt er tann akademiska greinin um føroyingar, og í teimum komandi varðunum fari eg at leggja meg eftir at prenta meiri av slíkum tilfari.
Og næsti Varði, ið eftir ætlan kemur út tann 1. juni, verður eisini fullur av seriøsum vísindaligum tilfari. Vónandi fer Vónbjørt at dáma hann betur. Eg fari at senda henni eitt ókeypis eintak (ella kanska er tað ómakaleysari bara at senda tað til sjeikin hjá henni, sum er grafikari hjá Varðanum, og sum eisini skrivaði ta akademisku greinina í seinasta Varða).
Takki Vónbjørt fyri ummælið og fyri niðurstøðuna, at Varðin sum heild er góður. Tí er Varðin góður, ja so er blaðstjórin góður, líka mikið hvør gongur saman við hvørjum.
Vinaliga
blaðstjórin.
Posted by Listin at 2:21 PM
Nú er tað upp til Tórshavnar Kommunu at vísa sínar dygdir
At blíva við at útseta verkætlanina, ger ikki skúlan bíligari. At flyta staðsetingina ger hana heldur uppaftur dýrari, tá allar fyrireikingar skulu gerast av nýggjum, og eitt tílíkt byggjarí kann ikki bara flytast frá stað til annað. Best er at halda fast um lidnu verkætlanina í Sortudíkið, gera neyðugu broytingar og fáa skúlan bygdan sum skjótast.
Tað er ikki av tilvild at staðsetingin av nýggja Musikkskúlanum er undir liðini av størstu mentanarstovnum landsins, Kringvarpinum og Norðurlandahúsinum. Her eru nógvir fyrimunir og samstarvsmøguleikar bæði á fakliga, námsfrøðiliga og praktiska økinum.
Byggiverkætlanin er sera væl fyrireikað, har farið hevur verið niður í allarminstu smálutir fyri at fáa ein so góðan skúla sum til ber.
At Tórshavnar Musikkskúli hevur prógvað sínar fakligu dygdir er onki at ivast í.
Nú er tað upp til Tórshavnar Kommunu at vísa sínar.
Tórshavnar Musikkskúli
Musikkskúlaskipanin varð sett á stovn sum ein royndarætlan í 1981. Trý ár eftir, í 1984, varð lógin samtykt og sett í gildi, og leiðari varð settur at hava fakligu og námsfrøðiligu ábyrgdina. Lokið prógv frá musikkonservatorium, ella onnur hægri útbúgving innan tónleik krevst fyri at undirvísa á Musikkskúlanum.
Land og kommuna gjalda hvør sína helvt til læraralønir, og Tórshavnar kommuna gevur umframt tað, eitt eykaískoyti til virksemið á skúlannum.
Sum er, eru lærarakreftirnar soleiðis býttar: uml. 80 % av frálæruni er í klassiskum ljóðførum, og uml. 20 % í rútmiskum ljóðførum. 37 lærarar arbeiða á Tórshavnar Musikkskúla, har størsti parturin av lærarafjøldini eisini arbeiðir á øðrum musikkskúlum kring landið.
Frálæra er í ljóðførisspæli, størri og smærri samanspæli og bókligum fakum (teori, hoyrilæra, søga v. m.).
Høvusbygningarnir hjá Tórshavnar Musikkskúla eru Skúlin á Frúutrøð og Skansastova (gamla Djónastova). Umframt hesar, fer undirvísing fram á øðrum stovnum og privat.
Tónleikamiðnám
Tónleikamiðnám varð sett á stovn í 2005, sum ein trý-ára grundútbúgving í tónleiki, fyri at geva evnaríkum næmingum møguleika til at nema sær størri kunnleika innan tónleik, sum fyrireiking til hægri tónleikalestur, og til tey sum vilja royna seg sum yrkistonleikarar. Tónleikamiðnám á Tórshavnar Musikkskúla hevur nú í sløk 10 ár verið eitt kraftverk fyri ungar tónleikarar kring landið, og má metast at hava staðið sína royndartíð sum ein seriøsur lærustovunur. So at siga øll sum hava lokið Tónleikamiðnám eru virkin á tónleikapallinum, og fleiri hava eisini valt hægri lestur innan tónleik uttanlands.
Skúlin er í støðugari menning, við lærarakreftum sum eru væl fyri fakliga og námsfrøðiliga. Størsti parturin av lærarafjøldini eru virknir tónleikarar umframt lærarayrkinum, og er hetta ein styrki fyri skúlan og frálæruna.
Ongantíð hevur virksemið verið størri enn just nú, og nógvar síður kundu verið skrivaðar, um sagt skuldi verið frá stóra tónleikavirkseminum á Musikkskúlanum.
Lærarar, foreldur og næmingar bíða nú spent, og vóna at skjótt verður avgreitt, so vit kunnu fáa nøktandi umstøður til at menna eitt tað ríkasta mentanarvirksemi í Føroyum.
Rógvi á Rógvu
Lærari á Tórshavnar Musikkskúla
Tað er ikki av tilvild at staðsetingin av nýggja Musikkskúlanum er undir liðini av størstu mentanarstovnum landsins, Kringvarpinum og Norðurlandahúsinum. Her eru nógvir fyrimunir og samstarvsmøguleikar bæði á fakliga, námsfrøðiliga og praktiska økinum.
Byggiverkætlanin er sera væl fyrireikað, har farið hevur verið niður í allarminstu smálutir fyri at fáa ein so góðan skúla sum til ber.
At Tórshavnar Musikkskúli hevur prógvað sínar fakligu dygdir er onki at ivast í.
Nú er tað upp til Tórshavnar Kommunu at vísa sínar.
Tórshavnar Musikkskúli
Musikkskúlaskipanin varð sett á stovn sum ein royndarætlan í 1981. Trý ár eftir, í 1984, varð lógin samtykt og sett í gildi, og leiðari varð settur at hava fakligu og námsfrøðiligu ábyrgdina. Lokið prógv frá musikkonservatorium, ella onnur hægri útbúgving innan tónleik krevst fyri at undirvísa á Musikkskúlanum.
Land og kommuna gjalda hvør sína helvt til læraralønir, og Tórshavnar kommuna gevur umframt tað, eitt eykaískoyti til virksemið á skúlannum.
Sum er, eru lærarakreftirnar soleiðis býttar: uml. 80 % av frálæruni er í klassiskum ljóðførum, og uml. 20 % í rútmiskum ljóðførum. 37 lærarar arbeiða á Tórshavnar Musikkskúla, har størsti parturin av lærarafjøldini eisini arbeiðir á øðrum musikkskúlum kring landið.
Frálæra er í ljóðførisspæli, størri og smærri samanspæli og bókligum fakum (teori, hoyrilæra, søga v. m.).
Høvusbygningarnir hjá Tórshavnar Musikkskúla eru Skúlin á Frúutrøð og Skansastova (gamla Djónastova). Umframt hesar, fer undirvísing fram á øðrum stovnum og privat.
Tónleikamiðnám
Tónleikamiðnám varð sett á stovn í 2005, sum ein trý-ára grundútbúgving í tónleiki, fyri at geva evnaríkum næmingum møguleika til at nema sær størri kunnleika innan tónleik, sum fyrireiking til hægri tónleikalestur, og til tey sum vilja royna seg sum yrkistonleikarar. Tónleikamiðnám á Tórshavnar Musikkskúla hevur nú í sløk 10 ár verið eitt kraftverk fyri ungar tónleikarar kring landið, og má metast at hava staðið sína royndartíð sum ein seriøsur lærustovunur. So at siga øll sum hava lokið Tónleikamiðnám eru virkin á tónleikapallinum, og fleiri hava eisini valt hægri lestur innan tónleik uttanlands.
Skúlin er í støðugari menning, við lærarakreftum sum eru væl fyri fakliga og námsfrøðiliga. Størsti parturin av lærarafjøldini eru virknir tónleikarar umframt lærarayrkinum, og er hetta ein styrki fyri skúlan og frálæruna.
Ongantíð hevur virksemið verið størri enn just nú, og nógvar síður kundu verið skrivaðar, um sagt skuldi verið frá stóra tónleikavirkseminum á Musikkskúlanum.
Lærarar, foreldur og næmingar bíða nú spent, og vóna at skjótt verður avgreitt, so vit kunnu fáa nøktandi umstøður til at menna eitt tað ríkasta mentanarvirksemi í Føroyum.
Rógvi á Rógvu
Lærari á Tórshavnar Musikkskúla
Posted by Listin at 10:11 AM
Saturday, April 19, 2014
Saman og fyri seg sjálvan
Hetta nýggja verkið hjá Banksy, Mobile-lovers í Bristol rakar seymin á høvdið í lýsingini av nútíðar menniskjanum, sum eisini í dýrmætum løtum, sum áttu at lagt upp til hægstu dedikatión, hevur lyndi til at skapa frástøðu til hesa somu løtu. Tað gera vit t.d. við at taka myndir av støðuni, so at vit kunnu posta hana á facebook ella líknandi støð og við at kekka um fartelefonin hevur nakað nýtt at siga tær úti úr heimi og vita hvussu nógv hava dámt tína seinastu støðuuppdatering. Tey gerast alsamt færri við tað, at "dámar"-valutain tykist dýrka - tað er ikki heilt so lætt at fáa "likes", tá meira verður úttrykt enn tikið verður ímóti. Ein donsk kanning vísti fyri kortum, at meginparturin av teimum ungu hava roynt at kekka fartelefonina meðan tey hava samlegu. Tað er ein øgilig trongd og púra absurd at hugsa sær, haldi eg. Men tá eg í áðni noktaði soninum at hyggja at teknifilmi afturvið morgunmatinum, fór hann fullkomiliga í minus, hann tímdi ikki at práta við meg, segði hann, tí Cartoon Network, er nógv stuttligari. Svarið var so mikið lemjandi at hann slapp at hyggja eina løtu, páskaferia og alt. Og nei, eg skal ikki koma for gott í gongd. Skal eg grípa í egnan barm, brúki eg internetið hvønn tann einasta dag frá morgun til myrkurs, og 9 út av 10 netkekkum eru lutfalsliga ógrundaði, eg kekki meyl og FB bara soleiðis hissini. Eg elski internetið, um internetið var til, tá eg var barn og ung, ivist eg ikki í, at eg hevði livað og búð á internetinum. Eri ikki framtíðargranskari, men ivist onga løtu í, at internetið og sosialu miðlarnir eru í ferð við at broyta okkara tilveru heilt grundleggjandi. Tað er jú fantastiskt at kunna hava ein felagsskap á telduni, har tú kanst kaga innar, tá tú vilt, vera passiv ella aktiv júst sum tú hevur hug til og væl at merkja við eini frisuru og útsjónd, sum liggur nokk so langt frá tínari vælgreiddu profilmynd.
Í undirvísingini plagdi eg at vera rættiliga avgjørd bæði viðvíkjandi telefonum og við FB og øðrum teldufjasi, men í summum førum má eg nú ásanna, at hesir miðlar eru vorðnir so nattúrligir partar av tilveruni hjá teimum ungu, at tey ikki kunnu vera teir fyriuttan. Tey hava vant seg til, at teir eru har næstan sum eitt nattúrligt framhald av arm og hond. Eg spurdi ein næming um hann brúkar snildfonina meðan hann etur døgurða saman við familjuni og hví og jú, tað ger hann. Orsøkirnar eru eftir øllum at døma fleiri; digitala samveran er undirhaldandi og lítið krevjandi, og so kann snildfonin eisini brúkast til at sleppa undan hasari awkward kensluni. Eg skilji hann væl, minnist væl tílíkar strævnar løtur við familjudøgurðaborðið, tá mann ikki ordiliga visti hvat mann skuldi siga og tey vaksnu allíkavæl høvdu lyndi til at yvirrula, tí tey dugdu betri at tosa og tí, at avgerðarrætturin nattúrliga lá hjá teimum. Spurningurin er so um mann allíkavæl fekk okkurt burtur úr hesum løtunum, sum tey ungu nú kanska mangla.
Eg veit ikki um tað rættasta hevði verið, sum vit hava umhugsað, at stongt FB o.t. í undirvísingartíð, men eg eri farin at ivast. Í seinastuni havi eg lagt til merkis, at sjálvt um fleiri næmingar hava FB og snapchat tendrað, so brúka tey eisini telduna aktivt sum amboð í undirvísingini, t.d. brúka tey orðabøkurnar hjá Sprotanum, bókmentasøguna í Litteraturens Veje, eins og tey googla eftir øllum møguligum. Í grundini eri eg eisini ímóti sensuri av einum og hvørjum slag, so eg má bara royna at leggja undirvísingina til rættis so at hon er kappingarfør við digitala gangin. Samstundis havi eg ein varhuga av, at tað er umráðandi ikki at kapitulera í mun til gerandisdagin, so at tað ber til at eta saman við teimum awkward løtum, sum máttu staðist av at vera sama uttan mobila avleiðslu.
Posted by Listin at 9:36 AM
Labels: KP
Friday, April 18, 2014
Tey lyfta lættliga tungt
Eystanljóð framførir Requiem
Hanna Jensen:
Eystanljóð varð stovnað í 1987 og fekk tá navnið Felagskórið Gøta/Leirvík. Navnið ber boð um tann mentanarliga felagsskap, sum var millum bygdirnar báðar og enn er staðfestur veruleiki. Eystanljóð er kór, sum gjøgnum árini hevur prógvað, at kjarnin er sangurin og felagsskapurin her á staðnum, og hevur kórið valt sær kórleiðarar út frá hesum fortreytum øll árini. Og væl hevur hilnast. Kórið fylgir við tíðini og skipar fyri og luttekur í fjølbroyttum virksemi – bæði í kommununi, kring landið og uttanlands.
Í gjár, 17. apríl, gav Eystanljóð okkum klassiskan tónleik frá 1791 á høgum støði og hevði biðið sangararnar Anne Mette Greve Klemensen, Onnu Mariu Olsen, Bergtór Bjarkhamar og Mikael Johan Heinesen bera fram brotini fyri solistar. Kórið sjálvt telur til hesa serligu kórverkætlan gott 40 sangarar og hava tey umleið 20 framúr tónleikarar afturat sær.
Requiem er tónlistarliga sjangran, sum byggir á katólsku messuna fyri teimum deyðu og temu eru myrkur og ljós, offur og frelsa, deyði og lív eins og náði og vón, tá lívið endar og ævigt ljós á vreiðinnar degi.
Seinasta verkið hjá 35 ára gamla tónlistarliga úrmælinginum W.A. Mozart varð framført í Gøtu kirkju í gjárkvøldið. Tung verkætlan fyri eitt tílíkt kór varð lyft lættliga fram í samstarvsond, í eldhuga fyri sanginum og klassiska verkinum, í felagsskapinum og í skilvísum vali av kórleiðara, tónleikarum, solistum og eins og øðrum neyðugum viðleikarum. Sangvinir úr øðrum bygdum og býum syngja við og seta tey øll hegnisliga páskahátíðina í karmar - bæði innihaldsliga men eisini ljóðliga, tí Gøtu kirkja er sjáldsama góð at syngja í. Ein óvanliga sømulig inngongd í skírishalguna.
Posted by Listin at 1:00 PM
Krossfestur í dreymi
Havi hvørki sár
ella arr
í lógvunum
eri bara
krossfestur
í dreymi
eg varð límaður fastur
á krossin
men datt niður aftur
tí eg gjørdist ov tungur
av øllum syndunum
eg skuldi bera
triðja dagin
stóð eg enn
og pilkaði lím
av mínum baki
og eg kom ongantíð
til himmals
tí har var ikki pláss
fyri fleiri droymarum
Mynd: Úr installatión hjá Tóroddi Poulsen frá 2009
Yrking: á síðu 48 í Leyvið haldi eg hjá Tóroddi Poulsen
(KP)
Posted by Listin at 7:56 AM
Thursday, April 17, 2014
Gabriel García Márquez er deyður
Columbianski rithøvundurin Gabriel García Márquez doyði í dag, 87 ára gamal. Hann var mettur sum ein av heimsins týdningarmestu høvundum í 20.øld. Bøkurnar Eitt hundrað ár av einsemi og Kærleiki í koleratíðini eru millum hansara kendastu útgávur. Í 1982 fekk hann nobelheiðurslønina.
(KP)
Posted by Listin at 9:22 PM
Torbjørn Olsen tulkar líðingarsøguna
Tá danska Bíbliufelagið fyri nøkrum árum síðani gav út eina myndprýdda versión av Nýggja testamenti, valdu tey at brúka altartalvuna í Vík, parafrasuna hjá Torbirni Olsen frá 1996 av heilagu kvøldmáltíðina hjá Leonardo da Vinci til permumynd á prýðiligu bókini. Hervið varð staðfest, at Torbjørn Olsen er millum týdningarmestu religiøsu málararnar í kongaríkinum og á ein hátt kunnu vit siga, at hansara koloristiski og ekspressivi máliháttur er sum skaptur til at lýsa líðingarsøguna. Torbjørn Olsen (f.1956) er framúrskarandi koloristur, sum hvørki ræðist primerar ella sekunderar litir, og sum fegin brúkar skínandi gult saman við lýsandi violettum, og bjartasta blátt saman við gløðandi reyðum og orange.
Á sama hátt sum ein annar stórur føroyskur koloristur, Ruth Smith, krevur Torbjørn Olsen eisini at hava myndevnið framman fyri sær, meðan hann málar. Tá hann hevur livandi modellir framman fyri sær, hendir beinanvegin ein rúgva í málningunum. Hann hevur síðan 1996 málað seks altartalvur, tær flestu til kirkjur í Danmark. Í hesum sambandi hevur hann fingið bróðurin, grafikaran Marius Olsen og ymisk vinfólk at standa fyri sær í teimum ymisku bíbilsku leiklutunum, meðan hann málar. Í altartalvuni í Vík síggjast sostatt fleiri kend andlit millum lærusveinarnar, m.a. Hanus G.Johansen, Tróndur Patursson, Zacharias Heinesen, Amariel Norðoy, Bárður Jákupsson, Árni Dahl, Jóanes Nielsen, Tóroddur Poulsen osfr. og sjálvt um steinprentsavbrigdini eru rættiliga frí í mun til tær málaðu altartalvurnar, kenna vit eisini her persónarnar aftur frá føroyskum mentanar- og listalívi. - Torbjørn Olsen hevur einaferð sagt mær, at honum dámar ikki at verða nevndur bókmentaligur málari ella at verða fataður sum ein illustrator, ið málar søgur hjá øðrum. Hann hevur stóra virðing fyri teirri stóru uppgávu, sum tað er at mála altartalvur og setur seg fyrst væl inn í avvarðandi tekst í Bíbliuni, sum hann síðani tulkar myndaliga. Hann er í Danmark í løtuni í sambandi við avdúkingina av nýggjastu altartalvuni í Jyllandi.
Tað var Í 2005, at hann setti sær fyri at gera nøkur steinprent við støði í altartalvumálningunum og um páskirnar verða hesi verkini at síggja í kjallaranum í Hoyvíkar Kirkju. Turkisbláa lýsingin av heilagu kvøldmáltíðini verður framsýnd saman við blóðreyðu krossfestingini og dramatisku, døpru gravarmyndini, sum fær vónríkt perspektiv av myndini av ivandi Tummasi, sum stingur ein fingur inn í sárið hjá tí upprisna til tess at vissa seg um, at tað veruliga er Jesus. Harumframt verða eisini sýnd fram nøkur støðuprent og royndarprent, har dentur verður lagdur á at vísa arbeiðsprosessina hjá listamanninum.
Sum ein og hvør áskoðari kann vissa seg um í Hoyvíkar kirkju, eru myndirnar hjá Torbirni Olsen ongantíð ivaleysar illustratiónir av søgum hjá øðrum, men sjálvstøðug verk, ið bera brá av listasøguligum og sálarfrøðiligum innliti, listarligum virtuositeti og eini universalari rúmligari humanismu við einum serligum plássi fyri menniskjansligum veikleikum. Í hansara myndum verður bíbilska frásøgnin tulkað til eina ekspressiva, listarliga søgu, sum ofta tykist snúgva seg um iva. Framúrskarandi myndin av Kristusi í grøvuni lýsir t.d. greidliga ein persón, ið er steindeyður. Stóra hondin liggur púra lívleys á skák í forgrundini, har hon skapar dynamiska mótvekt til tann deyða kroppin. Støðan er alt annað enn avklárað, alt kann henda, áskoðarin í um hann nakrantíð fer at vakna aftur? Ivin er menniskjaligur og grundleggjandi og líðingarsøgan er full av ivaløtum, ið tala til iva listamansins um sjálva ta listarligu skapanina.
Torbjørn Olsen hevur gjørt altartalvur í hesum kirkjum:
2000 Miðvágs Kirkja
2003 Øster Skerninge Kirkja Fyn
2006 Sunds Kirkja Jylland
2011 Snejbjerg Kirkja Jylland
2014 Thorum Kirkja Jylland
(KP)
Posted by Listin at 11:01 AM
Subscribe to: Posts (Atom)


c: text/html

text:
Ósømilig ósannindi frá løgmanni
6. oktober 2017
Hvar er stílurin hjá einum løgmanni, sum brúkar ósannindi til at penta søgur saman, ið ikki hava hald í veruleikanum?
Fullveldisretorikkurin hjá formanni Javnaðarfloksins í sjónvarpinum í gjárskvøldið gevur nú baksláttur.
Í Degi & Viku kom hann við einum ótrúligum pástandi um, at Edmund Joensen, Bárður á Steig Nielsen og Lisbeth L. Petersen í 2006 tóku undir við formælinum til sonevndu ”stjórnarskipanina”.
Hetta eru ósannindi, ið eru løtt at vísa aftur við dokumentatión, og tað er ófatiligt, at ein løgmaður sigur ósatt um ikki færri enn trý fólk.
Undirritaði hevði sum landsstýrismaður í fíggjarmálum viðmerkingar í sonevnda ”Jólaálitinum” hjá Jóan Paula Joensen frá 2006. Hann var formaður fyri arbeiðinum við sonevndu ”stjórnarskipanini”, og handaði táverandi løgmanni nevnda álit.
Mínar viðmerkingar vóru m.a.:
”Í uppskotinum eru ásetingar sum eru ivasamar í mun til valdstríbýtið í galdandi grundlóg. Staðfestast kann ikki um ætlanin er, at Grundlógin skal verða galdandi saman við Stjórnarskipanini. Í formælinum til Stjórnarskipanina stendur, at “henda stjórnarskipan er fram um lógir”.
Sostatt hevði undirriaði longu í 2006 álvarslig fyrivarni viðvíkjandi einari ”stjórnarskipan”, ið ikki viðurkennir Grundlógina.
Allur Sambandsflokkurin hevði somuleiðis álvarslig fyrivarni longu í 2006. Í sínum viðmerkingum í ”Jólaálitinum” skrivaði táverandi floksformaður, Kaj Leo Holm Johannesen, floksins vegna ein tekst, ið m.a. sipaði beinleiðis til formælið í táverandi uppskoti til ”stjórnarskipan”:
”Sambandsflokkurin er av teirri fatan, at henda lógin (”stjórnarskipanin”, mín viðm.) skal koma í staðin fyri verandi stýrisskipanarlóg, og skal tí vera á sama rættarstigi sum hendan (tað vil siga undir donsku grundlógini og Heimastýrislógini). Sambandsflokkurin ynskir tí, at lógin verður orðað soleiðis, at eingin ivi kann vera um hetta”.
Hervið eru ósannindini hjá formanni Javnaðarfloksins afturvíst.
Hvørki Edmund Joensen, Bárður á Steig Nielsen, Lisbeth L. Petersen ella nakar annar í Sambandsflokkinum tók undir við formælinum.
Aftur og aftur roynir formaðurin í Javnaðarflokkinum at billa fólki inn, at Sambandsflokkurin av taktiskum orsøkum ikki tekur undir við ”stjórnarskipanini”. Tað rætta er, at Sambandsflokkurin meinar tað í álvara, at Ríkisfelagsskapurin og samstarvið í honum er størsti fyrimunur fyri Føroyar. Og í mótsetning til Javnaðarflokkin taka vit ikki undir við loysingini.
Formaður Javnaðarfloksins er snaraður 180 stig síðani løgtingsvalið, tá ið hann segði seg vera samríkismann – og tað fer at standa fyri hansara egnu rokning.
Tann, sum stendur í beinleiðis sjónvarpssending og pellar, verður sjálvandi avdúkaður, og tað klæðir als ikki einum løgmanni – og tað er heldur ikki góður stílur – at ein løgmaður brúkar ósannindi sum argumentatión.
Bárður S. Nielsen
formaður í Sambandsflokkinum
RN
Aftur

robotstxt: allowed

filter: keep


text: Í samband við hendingina á norðoyastevnu farna vikuskiftið, tá manningin á Nólsoyingi av órøttum var løgd undir at hava brotið grein 4 í reglunum hjá Róðrarsambandi Føroya viðv. báti og trygd, vil nevndin í Róðrarsambandinum fegin taka í egnan barm og alment umbera mistakið. Listin hjá lærmonnunum á Nólsoyingi, sum alt kjakið snúði seg um, var als ikki ólógligur, sum tað annars var borið fram av Róðrarsambandinum. At listin mátti takast úr bátinum, man heilt sikkurt hava órógvað manningina á Nólsoyinginum sera nógv í róðrinum hendan dagin, og tað harmast nevndin í Róðrarsambandinum um. Men gjørt er gjørt, og nevndin kann ikki annað enn læra av hesum og syrgja fyri, at sama mistak ikki hendir aftur.


text:
Thursday, December 5, 2013
Ikki ein spurningur um glíðibreytir og Jesus, men um javnrætt
Hesa frálíku, grafisku myndina av kerligum, samkyndum og samsintum bium hevur Marianna Mørkøre gjørt. Myndin var við á framsýningini, sum LGBT skipaði fyri í fjør við heitinum "Hvat er natúrligt?" Í dag er stóri dagurin upprunnin, klokkan ellivu verður málið um borgarligt hjúnarmál fyri samkynd viðgjørt í løgtinginum. Eg veit ikki um vónirnar um ítøkiligt úrslit eru stórar, tvs. jú, eg ivist ikki eina løtu í, at hesin sjálvsagdi javnrættur fyri samkynd fer at verða vunnin, um hann ikki verður vunnin í dag. Tingfólk mugu sjálvandi atkvøða eftir egnari sannføring, men sum valdur politikari ert tú í løntari tænastu hjá fólkinum, og tá er sonevnda glíðibreytsargumentið altso ikki nóg gott at brúka, tað er óseriøst. Seinastu tíðina havi eg í heilum sæð og hoyrt óunniligar viðmerkingar, sum snúgva seg um glíðibreytina. Ein afturvendandi tanki tykist vera, at um hetta mál verður samtykt, ja so verður tað glíðibreytin, ið leiðir okkum yvir í fleirgiftu og allar møguligar og ómøguligar, ómoralskar og ókristiligar leiðir og hvat skal tað enda við? Sodoma og Gomorra og djórið í opinberingini og aðrar saftigar sakir standa eftir øllum at døma klárt í huganum á hesum sera hugfloygdu fólkum, harav fleiri eru ting- og embætisfólk, sum hava nógv at siga í samfelagnum.
Glíðibreytsargumentið kenna vit væl, tað verður ofta brúkt í átrúnaðarligum og moralskum málum um eina støðu, ið óundansleppandi og eskalerandi tekur dik á seg eins og eftir eini glíðibreyt. Allýsingar av glíðibreytsargumentinum vísa, at tað formliga er bygt á eina mismeting, har hildið verður uppá, at ein støða hevur við sær eina røð av øðrum støðum, uttan at grundgivið verður í nóg stóran mun fyri atvoldarsamanhanginum. Glíðibreytin er ikki til, hon er óverulig og møguligar viðurkenningar av glíðibreytargrundgevingum eru svikaliga grundaðar á t.d. fordómar, ótta ella ókritiska myndugleikatrúgv.
Tað er týdningarmikið at minna tingfólk og okkum øll á, at hetta málið als einki hevur við kristindóm at gera. Tað snýr seg um javnstøðu, um at samkyndir borgarar skulu hava javnrætt við hinkyndar borgarar til tess at kunna giftast borgarliga. Tey tingfólk, sum atkvøða ímóti uppskotinum hjá Rigmor Dam, Pól Michelsen og Bjørt Samuelsen eru altso ikki við til at verja kristindómin her á landi. Í grundini eru tey við til at máa undan okkara fólkaræði og javnrætti. Jú, bæði samgonga og andstøða skulu fyri mær sleppa at atkvøða eftir egnari, persónligari sannføring, men í staðin fyri at tosa um glíðibreytir og brúka Jesus og kristindóm sum umbering ella frágreiðing, má hvørt einstakt tingfólk taka ábyrgdina av síni egnu avgerð. Vit veljarar - fólkið fylgir við.
Aggie Ásgerð Ásgeirsdóttir málaði hesar fínu hestadamurnar
(KP)
Posted by Listin at 8:25 AM
Labels: KP


text:
Vinnuátakið verður latið virki ella persóni, sum hevur gjørt eitt serligt átak, ið kann gagna vinnuligum framburði – við serligum atliti til bæði búskaparliga, umhvørvisliga og sosiala burðardygd. Talan kann vera um einstakt átak, men kann eisini vera arbeiði, sum er gjørt í longri tíð.
Dómsnevnd, sett av Føroya Arbeiðsgevarafelagi, kjósar ársins Vinnuátak. Fyri at fáa so nógv uppskot sum gjørligt at velja millum, hava allir limir í Føroya Arbeiðsgevarafelag fingið møguleika at skjóta upp átøk, sum hava uppiborðið heiðurin. Tað er tó dómsnevndin, sum einsamøll hevur gjørt av, hvat átak hevur uppiborðið heiðurin sum Vinnuátakið 2021. Grundgevingin hjá dómsnevndini, sum varð lisin upp á vinnudegnum fyrr í dag, sæst her.


text:
Tey,
sum hildu, at Dráttur eftir 2. sett fór at missa flogið, fingu annað at síggja,
tí oddaliðið kom út við fullari kraft og eftir lítlari vóru tær frammanfyri 9-3.
Fleyr vann nakað inn aftur, men trupulleikin hjá Fleyr, sum hevur víst seg
nakrar ferðir í ár, vísti so nú aftur, nevniliga móttøkan. Hon riggaði bara als
ikki. Tað skal tó sigast, at Jórun Elisdóttir Vang servaði fantastiskt, men skal
Fleyr enda ovast í ár, so má hesin trupulleikin loysast, tí liðið missir alt ov
nógv stig á gangin, tá ið hetta hendir. Tá ið Jórun fór at serva, var støðan
12-8, og tá ið hon gavst var støðan 23-8, og settið í grundini vunnið. Flott av
Jórun og Drátti, men als ikki nóg gott hjá Fleyr!


text:
Rúsdrekka eigur ikki at fylla meira í samfelagnum
2021-09-07 09:10
Framsókn legði í farnu viku fram uppskot um at fáa vín og øl út í handlarnar.
Hetta er eftirhondini ein skøvað pláta frá hesum flokki, ið nærum tykist hava hetta sum sítt fremsta hjartamál.
Og sjálvandi er hetta bara fyrsta fetið. Tá øl og vín eru komin í handlarnar - ja, kanska í hvørja grillbarr, fer Framsókn eisini at royna at trýsta brennivín út í handlarnar. Tað verður eisini truplari at varðveita Rúsdrekkasøluna, um hon longu er tømd fyri øl og vín.
Ivist ikki í, at hetta er ein kærkomin háttur at økja um søluna hjá nógvum handilsrekandi kring landið, og tað kann eisini tykjast óskyldugt. Hví skulu tey, ið vilja rúsa seg, ikki kunnu fara á bensinstøðina klokkan tíggju um kvøldið ella klokkan sjey um morgunin at keypa ein javnara? Hví skal samfelagið avgera, hvat hesi skulu sleppa og ikki? Er hetta ikki at skerja frælsið hjá fólki?
Tað kann mann siga. Men umvent vita vit, at trupla atgongdin til alkohol ger tað torførari at drekka nær sum helst. Tað er í sjálvum sær ein fyrimunur, at tú ikki kanst fara út eftir einum javnara ein sunnumorgun, tí at alt varð drukkið upp náttina fyri.
Størsti týdningurin av at avmarka alkoholsølu er tó, at hesar skaðiligu vørur ikki standa á hvørjum gøtuhorni og freista. Tey, ið eru bundin at alkoholi, vita hvar tey kunnu finna tað og kunnu eisini fáa onnur at keypa fyri seg. Men tey, ið ikki drekka - til dømis ungdómar - verða sum nú er ikki líka lætt freistað til at drekka.
Alkohol skal ikki vera ein gerandisvøra
Tað snýr seg snøgt sagt um mentanarligu støðuna hjá alkoholi.
Vit eiga ikki at stremba eftir, at alkohol verður ein gerandisvøra, eins og í Danmark. Langt upp í tíðina var púra vanligt, at donsk arbeiðsfólk drukku øl mitt í arbeiðstíð, bæði til døgurða, men eisini í pausum.
Vit kunnu ikki forbjóða alkoholi, men vit kunnu siga, at hetta er ein serlig vøra, ið einans skal brúkast til serlig høvi.
Tí sendir tað eitt skeivt signal, at stilla øl og vín út í handlarnar. Flottu etiketturnar og gylta litspælið fær uttan iva nógv at munga, ið annars høvdu funnið sær sunnari løg at koyrt í innkeypsvognin.
Harumframt verður tað eisini munandi lættari hjá ungum undir 18 ár at snýta seg til rúsandi løg.
Starvsfólk í gerandisvøruhandlum hava ikki sama møguleika at tryggja, at ung ella rúsað fólk ikki sníkja nakrar øl ella eina fløsku av víni millum hinar vørurnar.
Ofta gongur skjótt við kassan, og lætt er at gloyma at biðja um samleikaprógv. Nógv av kassafólkunum eru jú ikki sjálvi 18 ár, og eiga tí heldur ikki at hava eina slíka ábyrgd á sínum herðum. Hvat skal ein neyðars níggindafloksnæmingur gera, tá ein bólkur av miðnámsnæmingum undir 18 ár koma í handilin at keypa øl?
Alkohol og bólkatrýst
Føroyska alkoholnýtslan er munandi lægri enn tann danska, og tað er sera, sera gott.
Vit hava ikki somu drykkjumentan, og hava heldur ikki ta fatan, at alkohol skal vera blandað upp í nærum alt.
Í Føroyum er einki trýst á at skula bjóða alkoholskar drykkir til tiltøk, føðingardagar, móttøkuro.s.fr. Sjálvandi stendur øllum frítt at bjóða slíkt, men tað er ikki nakað bólkatrýst at hava slíkt á borðinum.
Tað er fríandi, at vit liva í einum landi, har fólk ikki automatiskt vænta, at tú drekkur alkohol. Tað er fríandi at liva í eini mentan, har alkohol ikki er eitt atgongumerki til at vera partur av “normala” felagsskapinum.
Sjálvandi er hetta ikki bara ein vinnupolitiskur spurningur, men eisini ein mentanarligur spurningur.
Vit eru nógv, ið ynskja eitt samfelag, har alkohol er nakað serligt, ið verður brúkt til serlig høvi - ikki nakað vanligt, ið verður brúkt av gomlum vana, sum um tað var kaffi ella te.
Jaspur Langgaard
løgtingsmaður


text:
Orkuskiftið: Landsjúkrahúsið hevur verið undir umbygging seinastu nógvu árini, og tann seinasta útbyggingin er nýggi H-bygningurin. Hesin hevur nýggjar medisinskar seingjardeildir, føði- og barnsburðardeild, psykiatriskan depil, hølir til sjúkrahúsuppvenjing og køk.
Í kjallaranum verður millum annað parkeringsøki, tøknirúm til hitapumpur, seingjarsentralur, høvuðsgoymsla og rúm til burturkast. Samlaða gólvvíddin er 14.500 fermetrar og bygningurin væntast at verða tikin í nýtslu komandi til ársskifti.
Tað er ráðgevarasamtakið FAERPORT II, sum SMJ er partur av, ið hevur verið ráðgevi hjá Landsverki í sambandi við at íverkseta byggiverkætlanina. SMJ hevur ráðgivið og projekterað allar teknisku skipanirnar og í hesum hevur SMJ projekterað eina fullfíggjaða, grøna orkuskipan til bygningin. Teknisku innleggingarnar eru projekteraðar til at nøkta allan tørv til sjúkuviðgerðir og rakstur av bygninginum.
Tað er Anton Arge, frá orku- og umhvørvisdeildini í SMJ, ið hevur havt ábyrgdina av HVS verkætlanini. Landsverk er byggiharri og Demich hevur staðið fyri installatiónini. Anton Arge vísti okkum runt í tekniska hjartanum á bygninginum og greiddi frá grønu orkuskipanini.
- At byggja sjúkrahús er helst nakað av tí mest torgreidda, og tað hevur eisini verið í hesum føri, sigur Anton Arge.
Um tú veitst okkurt, sum VP ikki veit - skriva so til vp@vp.fo


text:
Hotel Bella Sky ****
Býarskái: 4 dagar / 3 nætur, úr 3.495,-
Fyri hvønn íroknað flogferð og gisting í dupultkamari við morgunmati.
>> Úr einans 550 kr um mðr. fyri hvønn við 62°N Snarlán <<
Nýtt og lekkurt hotell, ið liggur beint við Bella Center. Hotellið lat dyrnar upp fyri fyrstu ferð í 2011, og er kent fyri sítt serliga bygningsverk. Hotellið hevur 812 kømur bjóðar m.a. brunch í Sky Bar, ið liggur á ovastu hædd, og eisini eru góðir fitness & spa møguleikar. Eisini er hotellið sera væl egna til fundarvirksemi. Hotellið liggur beint við eina Metro-støð, og hevur tí gott samband inn til miðbýin, út á flogvøllin og bert eitt stop frá innkeyps-centrinum Fields.Sum eina góða tænastu, skipar hotellið fyri ókeypis shuttle-buss fyri sínar gestir millum flogvøllin og hotellið.
| Sí meira um hotellið her
Prísdømi:
Legg til merkis
- Tilboðið er útroknað eftir bíligastu ferðaseðlunum ímillum Vágar og Keypmannahavn.
- Prísurin kann broytast alt eftir tíðarskeiði og hvat er tøkt.
- Avmarkað nøgd.
Bílegging
- Send fyrispurning umvegis heimasíðuna á teiginum til høgru
- Skriva til booking@62n.fo ella ring á telefon 34 00 00
- Støkk inn á gólvið hjá 62°N, vit hjálpa fegin


text:
Í kvøld høvdu vit tríggjar finalur á skránni. Og í øllum hesum trimum finalunum høvdu vit heiðursmerkjavónir. Vit nevndu fyrr í kvøld, at um Hallur Simoensen í klingrufinaluni kundi kasta upp til sítt besta, so vildu heiðursmerkjavónirnar vera á einari leið.
Eftir fimm av seks umførum, lá Hallur á triðja plássi, hóast hann var ein metur frá sínum besta kasti. Og so hendi tað, at maðurin sum var nummar fimm í seinasta kastinum sníkti seg framvið Halli, sum nú var á fjórða plássi. Men Hallur hevði sítt seinasta kast eftir. Og tað var ikki við mýkindum. Hann legði meira enn tveir metrar afturat og tók ikki bara triðjaplássið aftur, men lá nú við 44.89 m til silvur. Næstseinasti maður at kasta var legendariski Erik Larson av Gotlandi, sum undan seinasta umfarinum var nummar tvey, men nú brádliga var nummar fýra. Hann kundi taka silvurið frá Halli. Hetta megnaði hann ikki, og frøin í føroysku leguni var stór, tó silvurið varð staðfest.
Hallur setir her persónligt met við 44,89m og vinnur silvur
Fegnast og ikki minst stoltast mundi venjari hansara, Heri Ziska, vera. Úrslitið hjá Halli kemur so avgjørt ikki burtur úr ongum. Hetta er eitt úrslit, sum kemur eftir miðvíst arbeiði gjøgnum 6 ár, so tað var sera gleðiðiligt, tá úrslitið nú vísti seg so avbera gott, og eitt oyl-silvurmerki lá eftir. Heri Ziska eigur so avgjørt eisini eina stóra aktiu í heiðursmerkinum.
Fyri fyrstu ferð í oyggjaleikasøguni, var forðarenning hjá kvinnum runnin í kvøld. Bjørk Herup Olsen var ein av trimum kvinnum í hesari kappingini. Clare Wilson úr Hetlandi var tann vandamikla. Hon er ikki hvør sum helst, hóast hetta skuldi eitast at vera hennara fyrsta forðarenning. Hon hevur í alt vunnið fýra oyl-gullheiðursmerki á 800 m, 1.500 m og 4×400 m, har hon eisini er partur av oyggjaleikametinum.
Bjørk ávegis úr vatngrøvini
Bjørk tók leiðsluna frá byrjan, og helt hana tey fyrstu trý umførini. Tá tær fóru um vatngrøvina fjórðu ferð, tók hetlendska kvinnan dik á seg og vísti ræðandi styrki. Hon økti skjótt og fekk upp á 600 metrar eitt hol aftur til Bjørk uppá einar 80 metrar. Men so slapp hon heldur ikki longur. Tvørtur ímóti byrjaði Bjørk aftur at nærkast. Og so datt Clare eisini næstseinastu ferð um vatngrøvina, og tað var týðuligt at hon var troytt.
Bjørk hinvegin, sá nú út til at hava fingið nýggjar kreftir og nærkaðist alsamt. Tað var tó tíverri ov stutt eftir, tí tá tær fóru um málið vóru bara fýra sekund á muni. Vanliga verður sagt, at tú vinnur gull, men tapir silvur. Í hesum førinum var ikki ein gang silvur til taparan, av tí at bert tríggjar vóru við í kappingini.
So var bara 1.500 m eftir har Rebekka lættliga hevði vunnið sær sæti í finaluni. Vit vistu, at Rebekka var millum fimm tær bestu, men at onkrar av hinum vóru sterkari enn Rebekka. Men vit vistu eisini, at Rebekka var minst líka stinn í einum avgerandi spurti sum allar hinar. Vónin var tí, at ferðin ikki bleiv ov høg, so at Rebekka kundi hava eitt sindur av kreftum eftir til spurtin.
Favorittarnir í 1.500m hava lagt seg klárt á odda
Men tað vildi Rachael Franklin bara yvirhøvur ikki. Hon legði út sum eitt satt ódnarveður og rann fyrsta umfarið upp á bara 67 sekund. Hinir fýra favorittarnir fylgdu aftaná við 68. Og høga ferðin helt fram. Á 1.000 m vóru tær undir 3.00. Á 1.100 m segði urið 3.16, men tá tók hon at dragna, og eftir 1.200 metrar uppá bara 3.36 min eru heiðursmerkjavónirnar kortini horvnar, og Rebekka rennur uppgevandi heim uppá 66 sekund ella tilsamans 4.42.
Fýra tær fremstu stríddust ein harðan dyst, sum endaði við, at báðar tær fremstu endaðu heili fýra sekund undir oyggjaleikametinum.
Skráin í morgin:
Kl. 10.50 – Rebekka Fuglø 800 m innl.
Kl. 11.10 – Rúni Seloy 1.500 m innl.
……
Kl. 18.00 – Tórur Mortensen longdarlop, finala
Kl. 19.50 – Hanus Bergsson, spjótkast, finala
Kl. 19.50 – Marna Egholm, 10.000 m finala
Athletics
Discus Men
Athletics
3000m SteepleChase Women
Athletics
1,500m Women


text:
Í samband við vitjan sína í Føroyum, ynskti Álendski mentamálaráðharrin Tony Asumaa eisini at vitja ÍSF.
Álendski mentamálaráðharrin hevur stóran áhuga fyri ítrótti, og er sjálvur fyrrverandi altjóða fótbóltsdómari. Í starvi sínum sum dómari hevur Tony Asumaa fleiri ferðir verið í Føroyum og dømt altjóða dystir.
Á fundinum bleiv staðfest, at vit innan fleiri øki hava somu avbjóðingar. Td. er manglandi rørsla eisini ein trupulleiki í Álandi.
Eins og í Føroyum verður eitt stórt sjálvboðið arbeiðið gjørt innan ítróttin í Álandi. Í hesum sambandi var Álendski mentamálaráðharrin sera hugtikin av skattafríu ítróttarsamsýningini, har ítróttarfeløg kunnu útgjalda samsýning upp til 30.000 kr. um árið skattafrítt. Ein skipan sum Álendski mentamálaráðharrin helt verða “genial”!


text:
Sambært avtalu millum Strandfaraskip Landsins og Ítróttasamband Føroya verður frá 1. februar 2003 farið yvir til eina kortskipan til ferðing hjá ítróttarfólkum innanoyggja. Samstundis verður skipanin við gulu seðlunum sett úr gildi.
1. Um skipanina
1. Kortini verða borðin út til feløgini í næstum. Meginreglan er, at hvørt lið hjá hvørjum felagi hevur eitt kort at ferðast við. Tó er eitt avmarkað tal av kortum tøkt til sersambond, dómarar, landsliðsleikarar og aðrar einstaklingar.
2. Treytin hjá feløgunum, fyri at fáa kortini útflýggjaði, er, at tey hava limagjaldsviðurskifti síni við ÍSF í lagi. Um felag hevur restandi limagjalds skuld, skal henda vera goldin, ella avtala vera gjørd við ÍSF um afturgjalding, áðrenn kortini verða útflýggjað feløgunum.
3. Eina ferð um mánaðin fær ÍSF yvirlit frá Strandfaraskipum Landsins, sum vísir nýtsluna hjá hvørjum einstøkum korti.
4. Kortini eru varandi, tvs. tey kunnu nýtast ár aftaná ár. Tey mugu tískil ikki beinast burtur, tá tey eru tóm. Kortið er elektroniskt og inniheldur ein “microchip”. Tað inniheldur nógvar upplýsingar, m.a. nær og hvar tað er galdandi. Hetta merkir at kortið skal handfarast varliga. Kortið má ikki boyggjast ella leggjast nærhendis sterkum hita. Somuleiðis kunnu sterk magnetfelt ávirka kortið.
5. Verða kort burturmist ella oyðiløgd og tí mugu endurnýggjast, verða kravdar 100 kr. í avgreiðslugjaldi fyri hvørt kortið. Feløgini rinda sjálvi hesa upphædd, tá nýggju kortini verða heintað á avgreiðsluni hjá Strandfaraskipum Landsins.
2. Útflýggjanarmannagongd
1. Sersambondini lata sínum feløgum kortini. Felagið letur móti kvittan á serligt oyðublað ábyrgdarfólkinum hjá hvørjum liði eitt kort. Felagið hevur skyldu at goyma hesa kvittan.
2. Tá kappingarárið er liðugt, verða kortini í avvarandi ítróttargrein stongd.
3. Tá kappingarárið er liðugt, skulu ábyrgdarfólkini lata felagnum kortini aftur til varðveitslu inntil næsta kappingarár, tá sama útflýggjanarmannagongd verður fylgd.
3. Nýtslan
1. Tá eitt ítróttarlið kemur í bussin ella umborð á skipið, skal ferðaleiðarin (korthavarin) ganga á odda og lata bussførara/innkrevjara kortið og upplýsa, hvussu nógv ferandi (vaksin/børn) eru við liðnum. Bussførarin tekur tilsvarandi klipp av kortinum. Hetta skal gerast hvørja ferð, ferðast verður. Kortið skal avgreiðast, áðrenn ítróttarfólkini fara inn í bussin.
2. Korthavarin fær kvittan frá bussføraranum/innkrevjaranum, ið vísir, hvussu nógv ferandi eru, og hvussu stór upphædd er eftir á kortinum. Hendan kvittan skal goymast, so hon kann verða framvíst seinni á ferðini.
3. Hvørt kort hevur innan útflýggjan fingið eina áfylling á 2.222,22 kr. Tá kortið er um at vera tómt, skal korthavarin biðja bussføraran/innkrevjaran fylla á kortið. Hvør áfylling svarar til 2.222,22 kr. Áfyllingarnar verða gjørdar í bussinum ella umborð á skipinum.
4. Ferðast kann við kortinum til kappingar og venjingar, ið eru góðkendar av avvarandi sersambandi.
4. Bílegging av ferðum
1. Um 5 ella fleiri fólk eru í ferðaliðnum skal pláss bíleggjast frá Strandfaraskipum Landsins í seinasta lagi 2 yrkadagar undan ynsktu fráferð .
2. Møguleiki er at fáa bíleggingarseðil á heimasíðuni (www.ssl.fo) ella við at venda sær til Farstøðina á tlf. 343030.
3. Bíleggingarseðilin skal fyllast út, og sendast við telduposti bygdaleidir@ssl.fo ella við faksi á tlf. 343008. Bílegginginarseðilin skal vera váttaður av SL fyri at hava gildið í bussinum
4. SL kannar møguleika fyri, at bólkurin kann koma við ynskta túr, og um pláss er fyri bólkinum, sendir SL váttan aftur til kundan – á SL-oyðublaði.
5. Tá kapasitetstrupuleiki er, kann SL finna annan túr til bólkin, ella avvísa møguleikan fyri at bólkurin sleppur við ynskta túr. SL hava ikki skyldu til at økja um kapasitetin til bólkar, men skulu hesir gjalda fyri serflutning, um tey ikki vilja laga seg til tann avsetta kapasitetin.
6. Tá bólkurin kemur umborð á bátin ella í bussin skal SL-váttanin vísast fram, sum prógv um, at túrurin er bílagdur. Um bólkurin ikki hevur váttan, hevur førarin ikki skyldu til, at taka bólkin við, um talan er um kapasitetstrupuleika.